KOMISIJOS SPRENDIMAS
2007 m. spalio 30 d.
nustatantis pereinamojo laikotarpio priemones, susijusias su struktūriniais reikalavimais, taikomais kai kurioms mėsos ir pieno sektorių įmonėms Bulgarijoje, nurodytais Europos Parlamento ir Tarybos reglamentuose (EB) Nr. 852/2004 ir (EB) Nr. 853/2004
(Pranešta dokumentu Nr. C(2007) 5238)
(Tekstas svarbus EEE)
(2007/716/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Bulgarijos ir Rumunijos stojimo aktą, ypač į jo 42 straipsnį,
atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
kadangi:
(1)
Komisijos sprendime 2007/31/EB (2) nustatytos pereinamojo laikotarpio priemonės tam tikrų mėsos ir pieno sektoriaus produktų, nurodytų 2004 m. balandžio 29 d. Europos Parlamento ir Tarybos reglamento (EB) Nr. 853/2004/EB, nustatančio konkrečius gyvūninės kilmės maisto produktų higienos reikalavimus (3), III priede, siuntimui iš Bulgarijos į kitas valstybes nares. Šie produktai gali būti siunčiami iš Bulgarijos, tik jei yra pagaminti Sprendimo 2007/31/EB priede išvardytose perdirbimo įmonėse.
(2)
Kad galėtų įvertinti perdirbimo įmonių situaciją, 2007 m. balandžio 22-27 d. Maisto ir veterinarijos tarnyba (MVT) įvykdė Bulgarijoje misiją. Bulgarijos valdžios institucijos pateikė įrodymų, kad jos gali ir turi pajėgumų tinkamai vertinti įmones, ar įmonei galima suteikti leidimą prekiauti Bendrijos viduje, ir išsprendė ankstesnes su kontrole susijusias problemas. Todėl Sprendimas 2007/31/EB turėtų būti panaikintas.
(3)
2004 m. balandžio 29 d. Europos Parlamento ir Tarybos reglamente (EB) Nr. 852/2004 dėl maisto produktų higienos (4) ir Reglamente (EB) Nr. 853/2004 nurodomi tam tikri struktūriniai reikalavimai įmonėms, kurioms taikomi šie reglamentai.
(4)
Kai kurioms Bulgarijos mėsos ir pieno sektorių įmonėms reikia daugiau laiko, kad jos tenkintų atitinkamus reglamentų (EB) Nr. 852/2004 ir (EB) Nr. 853/2004 struktūrinius reikalavimus. Todėl Reglamento (EB) Nr. 852/2004 II priedo II skyriuje ir Reglamento (EB) Nr. 853/2004 III priedo I skirsnio II ir III skyriuose, II skirsnio II ir III skyriuose ir V skirsnio I skyriuje išdėstyti struktūriniai reikalavimai šio sprendimo priede išvardytoms įmonėms neturėtų būti taikomi iki 2009 m. gruodžio 31 d., laikantis tam tikrų sąlygų.
(5)
Kol šioms įmonėms taikomas pereinamasis laikotarpis, tose įmonėse pagaminti produktai gali būti pateikiami tik į vidaus rinką arba naudojami tolesniam perdirbimui Bulgarijos įmonėse, kurioms taikomas pereinamasis laikotarpis. Tikrinimo, ar šiose įmonėse pagamintais produktais prekiaujama ir jie pateikiami tik į nacionalinę rinką, tikslais produktai turėtų būti ženklinami skirtingu sveikumo ar identifikavimo ženklu nei numatytuoju Reglamento (EB) Nr. 853/2004 5 straipsnyje, ir apie šį ženklą reikia pranešti kitoms valstybėms narėms.
(6)
Bulgarija turėtų užtikrinti, kad palaipsniui bus pradėta laikytis atitinkamų struktūrinių reikalavimų, atsižvelgiant į kiekvienai įmonei parengtą modernizavimo planą, kurį patvirtino kompetentinga nacionalinė veterinarijos institucija. Į planą turėtų būti įtrauktas visų trūkumų sąrašas ir planuojama jų pašalinimo data. Bulgarija turėtų užtikrinti, kad toliau veikti galės tik tos įmonės, kurios visiškai atitiks šiuos reikalavimus iki 2009 m. gruodžio 31 d.
(7)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Reglamento (EB) Nr. 852/2004 II priedo II skyriuje ir Reglamento (EB) Nr. 853/2004 III priedo I skirsnio II ir III skyriuose, II skirsnio II ir III skyriuose ir V skirsnio I skyriuje išdėstyti struktūriniai reikalavimai šio sprendimo priede išvardytoms įmonėms nėra taikomi iki 2009 m. gruodžio 31 d., laikantis tam tikrų sąlygų.
2 straipsnis
1. Šie produktai teikiami tik į vidaus rinką arba naudojami tolesniam perdirbimui priede išvardytose įmonėse:
a)
produktai, pagaminti įmonėse, išvardytose priede;
b)
produktai, pagaminti integruotose mėsos ir pieno įmonėse, jei jų dalis nurodyta priede.
2. 1 dalyje nurodyti produktai ženklinami kitokiu sveikumo ar identifikavimo ženklu nei numatytasis Reglamento (EB) Nr. 853/2004 5 straipsnyje.
3. Bulgarija apie sveikumo ar identifikavimo ženklus, naudotus 1 dalyje nurodytiems produktams, praneša Komisijai, kuri informaciją persiunčia kitoms valstybėms narėms.
3 straipsnis
Sprendimas 2007/31/EB panaikinamas.
4 straipsnis
Šis sprendimas skirtas valstybėms narėms.
Priimta Briuselyje, 2007 m. spalio 30 d.